जैसे–जैसे मनुष्य विकास पाता गया उसमें सोचने–समझने की शक्ति बढ़ने लगी। इस शक्ति के साथ–साथ उसमें बहस यानी विचार–विमर्श करने की समझ भी पाने लगी। हम जितनी बहस करते हैं ,हमारी विकासोन्मुख परिस्थितियाँ उतनी ही विस्तृत होती जाती है और विस्तृत परिस्थितियों में साहित्यिक मान्यताओं का आधार बहस ही देती है। हम यह भी कह सकते है कि मनुष्य सामाजिक प्राणी है और समाज उसका मूलाधार है। समाज से अलग हटकर मनुष्य कुछ भी सोच नहीं सकता। यदि इसे मानव इतिहास की एक सुखद घटना मान लिया जाए तो इसे आकार–प्रकार देने में साहित्य की अनिवार्य भूमिका रही है। इसका अर्थ यह हुआ कि साहित्य की कल्पना आदिम सभ्यता से जुड़ी हुई है। तब यह सोचना उचित हो जाता है कि साहित्य का प्रारम्भ किन परिस्थितियों में किन–किन जिज्ञासाओं का फलित सकर्मक कारण रहा होगा। आदमी ने कब से और कैसे बोलना सीखा ,इसका अभी तक वैज्ञानिक निराकरण नहीं हो सका है । सब इतना ही जानते है कि आदमी बोलता है और उसका अर्थ आदमी ही जानता है। सही बोलने की प्रक्रिया भाषा को जन्म देकर साहित्य में रूपान्तरित हो गई और यही से साहित्य में आस्तित्व की खोज का पहला दौर शुरू हुआ। यही से ‘सत्यम्, शिवम्,सुन्दरम्’ साहित्य की कसौटी भी बना।